Dumitru Dragomir a pierdut, după 17 ani, șefia Ligii Profesioniste. Politicul a dat o mînă de ajutor la debarcarea lui. De fapt, i-a dat un brînci cu două mîini!

joi, 14 noiembrie 2013, 1:35

Dumitru Dragomir a pierdut, după 17 ani, șefia Ligii Profesioniste. Politicul a dat o mînă de ajutor la debarcarea lui. De fapt, i-a dat un brînci cu două mîini!

Cu o seară înainte, fotografii Can-Can i-au surprins pe premierul Victor Ponta și pe vicepremierul Liviu Dragnea la o întîlnire cu Gino Iorgulescu și cu o ceată de președinți de club, dintre cei care urmau să voteze azi.

Înfrîngerea lui Dragomir e o veste bună. Modul în care s-a petrecut ea, e o veste proastă.

Vestea bună e pentru fotbalul românesc, vestea proastă e pentru contribuabilul român.

Dragomir nu mai avea ce să caute la Ligă. Era epuizat ca manager și ca lider.

Dar nu Victor Ponta și Liviu Dragnea sînt cei care trebuiau să-l schimbe pe Dragomir. Pentru că, de fapt, degetele lor sînt cele care, de fapt, au băgat buletinele de vot în urnă.

Și, pe dosul votului, sînt trecute sumele publice cu care primăriile sau companiile naționale finanțează fotbalul profesionist. Milioane și milioane de euro merg anual la Pandurii Tîrgu Jiu, la Gaz Metan, la Botoșani, la Iași, la Brașov, la Chiajna și în atîtea alte părți.

Sigur, fostul șef al Ligii are ce merită, deși a dat dovada unui fair-play remarcabil în discursul în care și-a recunoscut înfrîngerea.

Are ce merită pentru că el a condus cluburile în perioada în care ele au rămas prizonierele banilor publici. Nu are de ce să se plîngă acum! Dacă grupările deveneau prospere și independente, n-ar mai fi stat în intervenția de restaurant a primilor doi oameni din guvern. Așa, cluburile sînt mai risipitoare decît companiile de stat sau decît primăriile ale căror anexe au ajuns! Și, ca acționar principal al cluburilor, statul l-a numit pe Gino Iorgulescu ca pe un secretar de stat! Secretar de stat la ministerul invizibil al fotbalului. Asta-i treaba!

„Îi felicit pentru felul în care m-au lucrat”, a spus Dragomir despre Ponta și Dragnea. Coardă pînă la capăt, dar coardă mică, se vede treaba, față de cele din politică.

Și, dacă tot îl găsim pe Liviu Dragnea într-un moment de detentă, îi cerem public să ne dea documentele despre Gala Bute pe care le-am solicitat ministerului pe care-l patronează. Sînt documente publice, adică nu îi aparțin nici lui Liviu Dragnea și nici Elenei Udrea, chiar dacă cu fiecare zi care trece ne lămurim că în anumite teme sînt pe o mînă. După cum le spune și numele, documentele publice aparțin publicului.

Cererea oficială e la MDRAP, acesta e un mesaj pe care i-l transmitem pentru că s-a apucat să se bată pentru lumină în sport.